《园居述怀和王迂叟》
元代·刘崧

园居背城闉，皋衍沐时雨。颇怀人事幽，岂计力作苦。

秋麻青已人，风露薄墙堵。荷锄还独往，脱帻时自舞。

地偏閒已极，暑退凉亦甫。时来藉草坐，静与竹石伍。

夕憩思尝瓜，晨兴问炊黍。高秋澄沤潭，返照淡林莽。

亦欲具轻舠，从君钓中浦。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。